ግንቦት 20ን ታሪካዊ ቀን የሚያደርገው ግን ደርግን ማስወገድና ኢሕአዴግን ሥልጣን ላይ ማውጣት በራሱ የመጨረሻው ግብ ስለሆነ አይደለም፡፡ ደርግ እርግማን ነበር፡፡ በኢትዮጵያ ሕዝብ ላይ የወደቀ መርግና መርገምትም ነበር፡፡ ከጦርነት ተላቅቆ የተረጋጋ ኑሮ ለናፈቀው የኢትዮጵያ ሕዝብ ከደርግ መገላገል ራሱን የቻለ ዕፎይታና ግብ ነበር፡፡ የመጨረሻ ግብ ግን እሱ ሊሆን አይችልም፡፡ ከዚያ በኋላ በተገኘው ሰላም ውስጥ መነሻ የዴሞክራሲ ሁኔታዎችን አመቻችቶ አገርን እንደገና የማደራጀት፣ የማበጀትና የሕዝብን ከሕዝብ፣ የሕዝብን ከመንግሥት ግንኙነት እንደገና አዋድዶ የመገንባት ታላቅ ሥራ አለ፡፡ ግንቦት 20 ይህ ሁሉ የሆነበት ወይም ይህ ስለመሆኑ የተረጋገጠ ዋስትና ያገኘበት አይደለም፡፡
